Na temelju članka 17. stavka 1. alineje 1. Zakona o sustavu civilne zaštite („Narodne novine“, broj 82/15, 118/18, 31/20, 20/21 i 114/22) i članka 32. Statuta Grada Jastrebarskog (Službeni glasnik Grada Jastrebarskog, broj 1/18, 3/20 i 2/21), Gradsko vijeće Grada Jastrebarskog na _. sjednici, održanoj _. prosinca 2026. godine, donosi
SMJERNICE ZA ORGANIZACIJU I RAZVOJ SUSTAVA CIVILNE ZAŠTITE GRADA JASTREBARSKOG ZA RAZDOBLJE 2027. – 2030. GODINE
UVOD

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama te otklanjanja posljedica terorizma i ratnih razaranja.

Sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

Sustav civilne zaštite redovito djeluje putem preventivnih i planskih aktivnosti, razvoja i jačanja spremnosti sudionika i operativnih snaga sustava civilne zaštite. Načela sustava civilne zaštite podijeljena su na opća načela (načelo humanosti i načelo zabrane diskriminacije) te načela operativnog djelovanja sustava civilne zaštite (načelo supsidijarnosti, načelo solidarnosti i načelo kontinuiteta djelovanja).

Jedinice lokalne samouprave dužne su organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite. 

Jedinice lokalne samouprave dužne su jačati i nadopunjavati spremnost postojećih operativnih snaga sustava civilne zaštite na svom području sukladno procjeni rizika od velikih nesreća i planu djelovanja civilne zaštite. Ako postojećim operativnim snagama ne mogu odgovoriti na posljedice utvrđene procjenom rizika, dužne su osnovati dodatne postrojbe civilne zaštite.

Jedinice lokalne samouprave za potrebe pripravnosti i reagiranja kod velikih nesreća i katastrofa organiziraju sudjelovanje volontera radi provođenja mjera i aktivnosti u sustavu civilne zaštite, sukladno odredbama Zakona i posebnih propisa. U slučaju velike nesreće stožer civilne zaštite jedinice lokalne samouprave organizira volontere u provođenju određenih mjera i aktivnosti u sustavu civilne zaštite, sukladno odredbama Zakona i posebnih propisa.

Predstavničko tijelo, na prijedlog izvršnog tijela jedinice lokalne samouprave, izvršava ključne zadaće koje uključuju donošenje akata i osiguravanje sredstava:
u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine
donosi procjenu rizika od velikih nesreća
donosi odluku o određivanju pravnih osoba od interesa za sustav civilne zaštite
donosi odluku o osnivanju postrojbi civilne zaštite
osigurava financijska sredstva za izvršavanje odluka o financiranju aktivnosti civilne zaštite u velikoj nesreći i katastrofi prema načelu solidarnosti.

Izvršno tijelo jedinice lokalne samouprave izvršava sljedeće zadaće:
donosi plan djelovanja civilne zaštite
donosi plan vježbi civilne zaštite
priprema i dostavlja predstavničkom tijelu prijedlog odluke o određivanju pravnih osoba od interesa za sustav civilne zaštite 
kod donošenja godišnjeg plana nabave u plan uključuje materijalna sredstva i opremu snaga civilne zaštite
donosi odluke iz svog samoupravnog djelokruga radi osiguravanja materijalnih, financijskih i drugih uvjeta za financiranje i opremanje operativnih snaga sustava civilne zaštite
odgovorno je za osnivanje, razvoj i financiranje, opremanje, osposobljavanje i uvježbavanje operativnih snaga sukladno usvojenim smjernicama i planu razvoja sustava civilne zaštite
izrađuje i dostavlja predstavničkom tijelu prijedlog procjene rizika od velikih nesreća i redovito ažurira procjenu rizika i plan djelovanja civilne zaštite
osigurava uvjete za premještanje, sklanjanje, evakuaciju i zbrinjavanje te izvršavanje zadaća u provedbi drugih mjera civilne zaštite u zaštiti i spašavanju građana, materijalnih i kulturnih dobara i okoliša
osigurava uvjete za raspoređivanje pripadnika u postrojbe i na dužnost povjerenika civilne zaštite te vođenje evidencije raspoređenih pripadnika
osigurava uvjete za vođenje i ažuriranje baze podataka o pripadnicima, sposobnostima i resursima operativnih snaga sustava civilne zaštite
uspostavlja vođenje evidencije stradalih osoba u velikim nesrećama i katastrofama.

Izvršno tijelo jedinice lokalne samouprave koordinira djelovanje operativnih snaga sustava civilne zaštite osnovanih za područje te jedinice u velikim nesrećama i katastrofama uz stručnu potporu nadležnog stožera civilne zaštite.
Gradonačelnik je dužan osposobiti se za obavljanje poslova civilne zaštite u roku od šest mjeseci od stupanja na dužnost, prema programu osposobljavanja koji provodi Ministarstvo unutarnjih poslova (dalje u tekstu: Ministarstvo).

Ovim smjernicama ostvaruju se sljedeći ciljevi:
na temelju procjena rizika utvrđuju se prioritetne preventivne mjere, dinamika i način njihovog provođenja kao i javne politike upravljanja rizicima, odnosno smanjivanja ranjivosti kategorija društvenih vrijednosti koje su na području primjene izložene štetnim utjecajima prijetnji s nositeljima njihovog provođenja
na temelju utvrđenih slabosti postojećih kapaciteta sustava civilne zaštite utvrđuje se način uspostavljanja kapaciteta za primanje kao i za postupanje po informacijama ranog upozoravanja te se razvijaju rješenja na jačanju svijesti za postupanje u velikim nesrećama
jačanje kompetencija operativnih snaga civilne zaštite u postupanju prema ranjivim skupinama u slučaju velike nesreće i/ili katastrofe (edukacije, vježbe, opremanje)
usmjerava se razvoj kapaciteta operativnih snaga sustava civilne zaštite, odnosno operativnih kapaciteta od značaja za reagiranje u velikim nesrećama
poboljšavaju se postupci planiranja i koordiniranja uporabe kapaciteta u velikoj nesreći
planira se osiguravanje financijskih sredstava potrebnih za ostvarivanje prioritetnih razvojnih ciljeva sustava civilne zaštite u razdoblju od četiri godine.
1. OPERATIVNE SNAGE SUSTAVA CIVILNE ZAŠTITE

Cilj je definirati snage i materijalno-tehnička sredstva kojima gradonačelnik raspolaže u slučaju pojave ugroze te uspostaviti sustav jasnih ovlasti i nadležnosti, odnosno jedinstvenu koordinaciju djelovanja sustava.
Operativne snage sustava civilne zaštite na području Grada Jastrebarskog su:
Stožer civilne zaštite
Operativne snage vatrogastva
Operativne snage Hrvatskog Crvenog križa
Operativne snage Hrvatske gorske službe spašavanja
Udruge
Povjerenici civilne zaštite
Koordinatori na lokaciji
Pravne osobe u sustavu civilne zaštite
a) Stožer civilne zaštite
Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama. Stožer obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti te predlaže donošenje odluke o prestanku provođenja mjera i aktivnosti u sustavu civilne zaštite.
Gradonačelnik Grada Jastrebarskog Odlukom osniva Stožer civilne zaštite i imenuje načelnika, zamjenika načelnika i članove stožera iz redova predstavnika operativnih snaga sustava civilne zaštite, upravnih tijela Grada Jastrebarskog i drugih pravnih osoba od osobite važnosti za sustav civilne zaštite jedinice lokalne samouprave.
Radom Stožera civilne zaštite rukovodi načelnik stožera, a kada se proglasi velika nesreća, rukovođenje preuzima izvršno tijelo jedinice lokalne samouprave (gradonačelnik). Stožer civilne zaštite može od znanstvenih i drugih institucija, zavoda, javnih trgovačkih društava i ustanova tražiti pružanje stručne pomoći i savjeta radi poduzimanja učinkovitih operativnih mjera za zaštitu pripadnika operativnih snaga, građana, materijalnih i kulturnih dobara te okoliša.
Članovi Stožera civilne zaštite dužni su završiti osposobljavanje koje provodi Ministarstvo prema Programu osposobljavanja članova stožera civilne zaštite koji donosi ministar, i to u roku od godinu dana od dana imenovanja u Stožer.
b) Operativne snage vatrogastva
Operativne snage vatrogastva su vatrogasne postrojbe i druge operativne snage vatrogastva određene posebnim propisima kojima se uređuje područje vatrogastva. One su temeljna operativna snaga sustava civilne zaštite u velikim nesrećama i katastrofama te su dužne djelovati u sustavu civilne zaštite u skladu s odredbama posebnih propisa kojima se uređuje područje vatrogastva, Zakona o sustavu civilne zaštite, lokalnim planovima djelovanja civilne zaštite i Državnim planom djelovanja civilne zaštite.
c) Operativne snage Hrvatskog Crvenog križa
Operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama. One izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatskog Crvenog križa, planovima donesenima na temelju tih propisa, odredbama Zakona o sustavu civilne zaštite i Državnom planu djelovanja civilne zaštite.
d) Operativne snage Hrvatske gorske službe spašavanja
Operativne snage Hrvatske gorske službe spašavanja (HGSS) su temeljna operativna snaga sustava civilne zaštite u velikim nesrećama i katastrofama. One izvršavaju obveze u sustavu civilne zaštite sukladno posebnim propisima kojima se uređuje područje djelovanja HGSS-a, Zakonu o sustavu civilne zaštite, planovima civilne zaštite i Državnom planu djelovanja civilne zaštite.
e) Udruge
Udruge koje nemaju javne ovlasti, a od interesa su za sustav civilne zaštite (npr. udruge za kinološku djelatnost, podvodne djelatnosti, radiokomunikacije, zrakoplovne i druge tehničke djelatnosti), čine pričuvni dio operativnih snaga. One su osposobljene za provođenje pojedinih mjera i aktivnosti sustava civilne zaštite, svojim sposobnostima nadopunjuju sposobnosti temeljnih operativnih snaga te specijalističkih i intervencijskih postrojbi civilne zaštite, a u rad se uključuju sukladno odredbama Zakona o sustavu civilne zaštite i planovima civilne zaštite.
Udruge koje su nositelji pojedinih mjera i aktivnosti određuju se i navode u planovima djelovanja civilne zaštite. 

Udruge imaju pravo na naknadu stvarnih troškova za sudjelovanje u provedbi mjera i aktivnosti na teret proračuna Grada Jastrebarskog, proračuna Zagrebačke županije ili državnog proračuna Republike Hrvatske, ovisno o tome na čiji su zahtjev sudjelovali u aktivnostima civile zaštite u velikim nesrećama i katastrofama.

Ministarstvo i izvršno tijelo jedinice lokalne samouprave međusobne odnose s udrugama reguliraju sporazumima kojima se utvrđuju zadaće udruga, uvjeti pod kojima se uključuju u aktivnosti te financijska sredstva (donacije) namijenjena jačanju njihovih sposobnosti za provođenje mjera i aktivnosti u velikim nesrećama i katastrofama. Radi osposobljavanja za sudjelovanje u sustavu civilne zaštite, udruge samostalno provode obuku svojih članova te sudjeluju u osposobljavanju i vježbama s drugim operativnim snagama na svim razinama.
f) Povjerenici civilne zaštite

Gradonačelnik imenuje povjerenika civilne zaštite i njegovog zamjenika za pojedinačnu stambenu građevinu, više stambenih građevina, ulice i dijelove ulica, mjesne odbore ili manja naselja. Za sudjelovanje u mjerama i aktivnostima na području Grada Jastrebarskog, sukladno procjeni rizika, određuju se povjerenici i njihovi zamjenici po pojedinim mjesnim odborima i gradskim četvrtima.

Povjerenik civilne zaštite i njegov zamjenik:
sudjeluju u pripremanju građana za osobnu i uzajamnu zaštitu te usklađuju provođenje tih mjera,
daju obavijesti građanima o pravodobnom poduzimanju mjera civilne zaštite te javne mobilizacije radi sudjelovanja u sustavu,
sudjeluju u organiziranju i provođenju evakuacije, sklanjanja, zbrinjavanja i drugih mjera civilne zaštite,
organiziraju zaštitu i spašavanje pripadnika ranjivih skupina,
provjeravaju postavljanje obavijesti o znakovima za uzbunjivanje u stambenim zgradama na području svoje nadležnosti te o uočenim propustima obavještavaju inspekciju civilne zaštite.
g) Koordinator na lokaciji
Koordinator na lokaciji procjenjuje nastalu situaciju i njezine posljedice na terenu te u suradnji s nadležnim stožerom civilne zaštite usklađuje djelovanje operativnih snaga. Koordinatora na lokaciji, sukladno specifičnostima izvanrednog događaja, određuje načelnik stožera civilne zaštite iz redova operativnih snaga.
h) Pravne osobe u sustavu civilne zaštite
U slučaju prijetnje, nastanka i posljedica velikih nesreća i katastrofa, pravne osobe koje su odlukama predstavničkog tijela Grada Jastrebarskog određene kao pravne osobe od interesa za sustav civilne zaštite, dužne su u operativnim planovima razraditi način organizacije i provedbe mjera sukladno odredbama Zakona o sustavu civilne zaštite, posebnih propisa i svojih općih akata.
Pravna osoba koja u području svoje nadležnosti utvrdi prijetnju od nastanka izvanrednog događaja, velike nesreće i/ili katastrofe, dužna je o tome bez odgode obavijestiti nadležni centar 112. Pravne osobe dužne su se odazvati zahtjevu načelnika Stožera civilne zaštite Grada Jastrebarskog, načelnika Stožera civilne zaštite Zagrebačke županije i načelnika Stožera civilne zaštite Republike Hrvatske te sudjelovati s ljudskim snagama i materijalnim resursima u provedbi mjera i aktivnosti.
Stvarno nastali troškovi djelovanja pravnih osoba u tim situacijama podmiruju se iz proračuna Grada Jastrebarskog, proračuna Zagrebačke županije ili državnog proračuna Republike Hrvatske, ovisno o tome na čiji su zahtjev sudjelovale u aktivnostima. Pravne osobe dužne su na poziv nadležnog tijela omogućiti svojim zaposlenicima, koji su raspoređeni u operativne snage, sudjelovanje u provedbi mjera i aktivnosti civilne zaštite.
2. PROVOĐENJE POJEDINIH MJERA CIVILNE ZAŠTITE
Sklanjanje
Na području Grada Jastrebarskog nema evidentiranih javnih skloništa osnovne ili pojačane zaštite s poznatim kapacitetima. U slučaju potrebe za sklanjanjem stanovništva koriste se podrumske i druge čvrste građevine koje mogu pružiti odgovarajući stupanja zaštite ta objekti javne namjene pogodni za privremeno sklanjanje i zbrinjavanje stanovništva. 

Kako bi se posljedice ugrožavanja ljudi, materijalnih dobara i okoliša smanjile na najmanju moguću mjeru, u promatranom razdoblju potrebno je uspostaviti optimalan odgovor na ugroze s gledišta prostornog planiranja, uređenja, organizacije, razvoja i izgradnje prostora, pri čemu je neophodno mjere civilne zaštite postaviti integralno, kroz sve oblike sudjelovanja u prostornom planiranju,
Uzbunjivanje
Uzbunjivanje stanovništva i informiranje o vrsti i razmjerima ugroze u nadležnosti je Ravnateljstva civilne zaštite – Područnog ureda civilne zaštite Zagreb, koji postupa sukladno Pravilniku o postupku uzbunjivanja stanovništva. Iako jedinice lokalne samouprave nemaju izravne obveze u razvoju ovog sustava, Grad Jastrebarsko ga je razvio putem Vatrogasne zajednice Grada Jastrebarskog (VZG Jastrebarsko). Stoga je potrebno raditi na njegovu održavanju i usavršavanju te osigurati informiranost stanovništva o stanju sustava za uzbunjivanje na području Grada.
Slijedom navedenog, Područni ured civilne zaštite Zagreb trebao bi kontinuirano izvještavati o stanju sustava uzbunjivanja i obavješćivanja kako bi to izvješće postalo sastavni dio Godišnjeg izvješća o stanju civilne zaštite na području Grada.

Informiranost podrazumijeva analizu sustava na način da se:
utvrdi stupanj tehničke opremljenosti sustava na cijelom području Grada Jastrebarskog,
identificiraju kritična mjesta na kojima sustav uzbunjivanja nije u funkciji ili je u stanju koje ne omogućuje pravodobno upozoravanje stanovništva,
javnost i nadležna tijela obavijeste o planiranim ulaganjima u sustav u narednom razdoblju.
Vlasnici i korisnici objekata u kojima se okuplja veći broj ljudi (škole, vrtići, sportske dvorane, stadioni i sl.) dužni su:
uspostaviti i održavati odgovarajući sustav uzbunjivanja građana,
povezati vlastiti sustav sa Županijskim centrom 112.
3. ZAŠTITA OKOLIŠA
Zakon o zaštiti okoliša („Narodne novine“, br. 80/13, 153/13, 78/15, 12/18 i 118/18) te Plan i Program zaštite okoliša Republike Hrvatske dali su odrednice i usmjerenja za dugoročno upravljanje okolišem u skladu s ukupnim gospodarskim, društvenim i kulturnim razvojem, kao i osnove za usklađivanje gospodarskih, tehničkih, znanstvenih, obrazovnih, organizacijskih i drugih mjera s ciljem zaštite okoliša.

Ministarstvo zaštite okoliša i zelene tranzicije (odnosno tijelo nadležno za zaštitu okoliša) vodi i redovito ažurira Registar postrojenja u kojima su prisutne opasne tvari / Registar Seveso postrojenja.

U skladu s Uredbom o sprječavanju velikih nesreća koje uključuju opasne tvari, ovaj registar služi za identifikaciju i praćenje objekata koji zbog količine opasnih tvari mogu predstavljati rizik za zdravlje ljudi i okoliš.
.
4. PLANSKI DOKUMENTI
Zakon o sustavu civilne zaštite i pravilnici koji iz njega proizlaze propisuju jedinicama lokalne samouprave izradu planskih dokumenata s ciljem usklađenog djelovanja raspoloživih resursa u odgovoru na velike nesreće i katastrofe. Uvažavajući zakonske obveze, kao i potrebu da se prvenstveno vlastitim snagama i sredstvima zaštite stanovništvo i materijalna dobra na prostoru Grada Jastrebarskog, potrebno je izraditi, odnosno ažurirati sljedeće dokumente:

Plan djelovanja civilne zaštite
Smjernice za organizaciju i razvoj sustava civilne zaštite
Godišnju analizu stanja sustava civilne zaštite
5. EDUKACIJA STANOVNIŠTVA NA PODRUČJU CIVILNE ZAŠTITE
Nesreća bilo kojeg oblika i opsega rijetko koga ostavlja ravnodušnim. Ljudi u takvim situacijama različito reagiraju – pojedini su skloni panici, neki traže pomoć, a većina ne zna kako pravilno postupiti, što ponekad može imati kobne posljedice. 

Radi postizanja pravilnog postupanja i smanjenja šteta, potrebno je kontinuirano educirati stanovništvo kroz:
informiranje građana putem sredstava javnog priopćavanja,
informiranje građana kroz rad mjesnih odbora i drugih institucija,
obilježavanje svih datuma od značaja za zaštitu i spašavanje prema postojećem kalendaru,
prezentacije rada redovnih snaga civilne zaštite,
objavu informacija o sustavu civilne zaštite na službenoj internetskoj stranici Grada Jastrebarskog, s uputama o ponašanju u kriznim situacijama i svim ostalim podacima koji će pridonijeti osjećaju sigurnosti građana u funkcioniranje cjelokupnog sustava.
6. SURADNJA NA PODRUČJU CIVILNE ZAŠTITE
Suradnja na području civilne zaštite ima za cilj razmjenu iskustava, podataka, znanja i vještina s odgovarajućim institucijama civilne zaštite iste ili više razine. U tom smislu potrebno je u promatranom razdoblju uspostaviti i održavati kontakte sa susjednim gradovima i općinama te sa Zagrebačkom županijom, budući da se sustav civilne zaštite u kriznim situacijama prvenstveno temelji na načelu solidarnosti u pružanju pomoći.
7. FINANCIRANJE SUSTAVA CIVILNE ZAŠTITE
Kroz financiranje sustava civilne zaštite potrebno je postići racionalno, funkcionalno i učinkovito djelovanje cijelog sustava. U Proračunu Grada Jastrebarskog potrebno je osigurati sredstva za financiranje sustava, imajući u vidu odredbe Zakona o sustavu civilne zaštite i odredbe posebnih propisa.

Slijedom navedenog, potrebno je osigurati financijska sredstva za rad i djelovanje:
Stožera civilne zaštite,
vatrogasnih postrojbi,
službi i pravnih osoba koje se zaštitom i spašavanjem bave u okviru svoje redovite djelatnosti,
udruga koje se bave zaštitom i spašavanjem na temelju posebnih propisa na području Grada Jastrebarskog, 
ostalih udruga od interesa za zaštitu i spašavanje,
unapređenja sustava civilne zaštite (edukacije, intelektualne usluge, promidžba, vježbe).
8. ZAKLJUČAK
Samo razvijen i usklađen sustav civilne zaštite može odgovoriti na raznolike prijetnje i ugroze koje mogu ugroziti živote građana i uništiti stečena materijalna dobra. Dobra povezanost svih subjekata civilne zaštite pridonosi njegovoj učinkovitosti, ali i racionalnom trošenju financijskih sredstava iz proračuna.

Slijedeći ove Smjernice u aktivnostima i rokovima izvršenja, očekuje se da će Grad Jastrebarsko na kraju planiranog razdoblja imati završene sve aktivnosti oko izrade odnosno ažuriranja planskih dokumenata Grada, kao i planskih dokumenata službi i pravnih osoba koje se zaštitom i spašavanjem bave u okviru svoje redovite djelatnosti. 

